Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 779/12/8806	Košice, 22.1.2013
EEČ : 2-65-38-2013

U Z N E S E N I E

Trestná vec:	obvinený XXXXX 
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obvodnému úradu Košice - okolie,
v obci Turnianska Nová Ves, okres Košice - okolie, dňa 19.09.2012  v čase okolo 18.30 hod. na futbalovom ihrisku po predchádzajúcej hádke  fyzicky napadol XXXXX tým spôsobom, že ho udrel päsťou do oblasti nosa, spôsobiac mu týmto konaním tržnú ranu na koreni nosa a zlomeninu kostí nosa bez dislokácie  s dobou liečenia a práceneschopnosti v trvaní do 6 dní
lebo  výsledky skráteného vyšetrovania  preukazujú, že nejde o trestný čin, ale ide o skutok, ktorý by mohol byť priestupkom
Odôvodnenie:
    Uznesením povereného policajta Obvodného oddelenia PZ v Turni nad Bodvou sp. zn. ČVS:ORP-1234/TU-KS-2012 z 10.10.2012 bolo začaté trestné stíhanie  a uznesením  z 28.10.2012 bolo vznesené  obvinenie XXXXX za prečin výtržníctva podľa § 364 ods. 1 písm. a) Trestného zákona na tom skutkovom základe, ako je to vyššie uvedené.
       
    Po skončení skráteného  vyšetrovania poverený príslušník PZ dňa 02.01.2013 predložil tunajšej prokuratúre vyšetrovací spis s návrhom na podanie obžaloby, avšak s návrhom policajta som sa nestotožnila.      

    Výsledky skráteného vyšetrovania nasvedčujú tomu, že sa skutok stal a tento spáchal obvinený.

    Obvinený skutok, pre ktorý mu bolo vznesené obvinenie, priznal. Na svoju obranu uviedol, že  mal s poškodeným konflikt.  Poškodený  bol  opitý  a  pri futbale mu začal  
nadávať, pričom vulgárne nadávky použil aj na adresu jeho rodičov. Vtedy podišiel  bližšie k poškodenému, ktorý začal rozťahovať ruky pred sebou a dlaňou ho odtlačil za  jeho  pravé  líce. V tomto okamihu  v  afekte zlosti udrel poškodeného päsťou do 
- 2 -

tváre. Svoje konanie obvinený oľutoval. 
       
    Z výpovede poškodeného vyplýva, že  obvinený bol počas futbalu nervózny, nadával mu, ako aj na jeho rodičov a následne  ho zozadu udrel  do oblasti hlavy alebo krku a keď sa otočil, obvinený ho raz udrel päsťou do oblasti nosa.

    V prípravnom konaní boli zohľadnené výpovede svedkov XXXXX, XXXXX a XXXXX. 

    Zo znaleckého posudku z odboru zdravotníctva vyplýva, že poškodený utrpel  zranenie s dobou liečenia   6 dní.  Uvedené zranenie mohlo byť spôsobené po jednom údere do oblasti nosa. Zranenie poškodeného si nevyžadovalo pracovnú neschopnosť, prípadne podľa charakteru vykonávanej práce, len krátkodobú  pracovnú neschopnosť do 6 dní.   
       
    Z hľadiska formálnej stránky obvinený svojím konaním naplnil pojmové znaky skutkovej podstaty prečinu  výtržníctva podľa  § 364 ods. 1 písm. a) Trestného zákona.
 
    Podľa § 10 ods. 2 Trestného zákona  nejde o prečin, ak vzhľadom na spôsob vykonania činu a jeho následky, okolnosti, za ktorých bol čin spáchaný, mieru zavinenia a pohnútku páchateľa je jeho závažnosť nepatrná.
    Hodnotiac tieto skutočnosti som dospela k záveru, že závažnosť konania obvineného je nepatrná. 

    Je potrebné poukázať na okolnosti, za ktorých bol čin spáchaný, na skutočnosť, že obvinený poškodeného udrel iba raz a v ďalšom útoku už nepokračoval, ako aj na následky činu, keďže poškodený, ktorý je nezamestnaný, nepociťoval okrem bolesti, žiadne obmedzenia v obvyklom živote.    

    Obvinený  z miesta bydliska je hodnotený veľmi kladne. Rovnako veľmi kladne vyznieva aj pracovné hodnotenie obvineného. Obvinený doposiaľ nebol súdne trestaný

    Predmetný skutok obvineného však možno posudzovať ako priestupok, na prejednanie ktorého  je vecne a miestne príslušný Obvodný úrad Košice - okolie.
     
    Poukazujúc na vyššie uvedené som rozhodla tak, ako sa to konštatuje vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Rybovičová
prokurátorka